AaB Ishockey fik for alvor gang i målscoringen i søndagens kamp mod Hvidovre. Der skulle en sløv start til at tænde dem.

AaB kom bagud 0-2 på en meget uinspireret og sjusket indsats i 1. periode. Men en reducering inden periodens afslutning fik sat gang i skøjterne. AaB spillerne kom som forvandlet ind til anden periode, der endte med at nyerhvervelsen canadiske Lou Dickinson kunne score til 4-2. Det blev også 8-2 inden Hvidovre unødvendigt kunne reducere to gange til slutresultatet 8-4 til AaB. - Vi var til stede i dag, og kæmpede for det. Det er det der er forskellen i forhold til mange af de forrige kampe vi har spillet på det seneste, fortalte en glad Lasse Lassen efter kampen. AaB kæmper i øjeblikket for at få gang i stabiliteten og dermed sikre sig nok point til at kvalificere sig til mellemspillet.